Det bliver fremover en ny direktør, der skal stå i spidsen for udviklingen af Hanstholm Havn. Det står klart, efter at havnedirektør Nils Skeby har valgt at sige op. - Dette er vi selvsagt utrolig kede af, da Nils har fået skabt et stærkt samarbejde på havnen samt udviklet og etableret Hanstholm Energifællesskab, som skal føre til, at Hanstholm Havn bliver den første CO2-neutrale fiskerihavn i Europa, siger Kris Yde, der er næstformand i Hanstholm Havns bestyrelse. Nils Skeby tiltrådte som havnedirektør i august 2020. I den tid, han har bestredet posten, har der været stort fokus på at sætte gang i en større grøn omstilling af den store fiskerihavn. - Siden jeg startede i august 2020, har jeg været utrolig glad for at arbejde sammen med organisationen i havnen samt de mange virksomheder på og i periferien af havnen, men da min opgave nu er løst og rammerne for fremtidssikring af Hanstholm Havn ligger klar til eksekvering, synes jeg, det er den rigtige timing for mig at stoppe som havnedirektør, siger Nils Skeby. Satser på grønt fiskeri og Power-to-X I sin tid som direktør har Nils Skeby blandt andet været med til at indgå en hensigtserklæring med energiudvikleren European Energy, som vil etablere et vedvarende energianlæg samt et Power-to-X-anlæg til produktion af brint og metanol på Hanstholm Havn. Anlægget skal for eksempel producere metanol til skibsbrændsel. Visionen er at gøre Hanstholm Havn til Europas grønneste og første CO2-neutrale fiskerihavn. - Med udvidelsen af Hanstholm Havn har vi fået den rette kapacitet til at kickstarte et energieventyr, som kan understøtte grøn omstilling, tiltrække milliardinvesteringer fra grønne industrier og skabe ekstra arbejde til blandt andre de mange lokale servicevirksomheder på Hanstholm Havn og entreprenører i hele Thisted Kommune, har Nils Skeby tidligere sagt. Der afholdes afskedsreception for Nils Skeby 3. maj. Ny bestyrelsesformand fundet Hanstholm Havn har torsdag præsenteret en ny formand for havnens bestyrelse. Tjansen tilfalder 64-årige Michael Svane, der har en fortid i Dansk Industri, skriver TV MIDTVEST . Egentlig var formandsstolen gået til Kristian Jensen. Men efter bare ét bestyrelsesmøde trak den tidligere minister og folketingspolitiker sig, da han fik en direktørstilling i Green Power Denmark. - Min vision er, at om fire-fem år så er Hanstholm ikke alene fortsat en markant fiskerihavn. Den er også en servicevirksomhed og et kraftcenter for den grønne omstilling. Det arbejde glæder jeg mig nærmest med barnlig begejstring til at komme i gang med, siger Michael Svane. Michael Svane begynder officielt som formand 1. maj.

Referat:
Hanstholm Havn skal have ny direktør, da Nils Skeby har valgt at sige op.